Kinderproduksie uit studentepen open UV-toneeljaar | Netwerk24
Kinderproduksie uit studentepen open UV-toneeljaar
Deur Elretha Britz 11 Maart 2020 00:00
Elke jaar open die dramadepartement van die Universiteit van die Vrystaat (UV) sy toneeljaar met 'n kinderproduksie.
Soms is dit 'n bekende verhaal, soos 'n sprokie, en partykeer het een van die studente dit geskryf.
Amira van Biljon (links) en Belita Saayman in Maya and the Naughty Star.
Vanjaar se openingsproduksie, Maya and the Naughty Star, kom uit die verbeelding van Annebelle Smit, wat saam met Rondo Mpiti ook die regie behartig. Volgens Smit is Maya 'n slim meisietjie wat gefassineer is deur die sterre en planete.
Haar susters dink sy is vreemd, want watter kind stel in so iets belang.
Dit laat Maya wonder of sy ooit êrens in die wye wêreld sal inpas.
Terwyl sy nog daaroor sit en tob, daag die ster Lindu op om haar op 'n onvergeetlike avontuur te neem.
Sy klim op Lindu se rug en hulle vlieg tot ver bo in die hemel.
Alles verloop egter nie volgens plan nie, want terwyl Maya en Lindu deur die ruimte sweef, probeer die skerpioen Spike om sy eie sterrestelsel te skep.
Dit beteken groot gevaar vir Maya se sterrevriende wat haar laat besluit om van haar avontuur te vergeet en Lindu en die ander sterre in hul stryd teen Spike te help.
Die toneelstuk duur 40 minute en is in Engels.
18 en 19 Maart om 10:00 en 12:00, 19 Maart om 11:00 en 18:00 en 21 Maart om 11:00 in die Scaena-Rep-teater op die Kovsiekampus.